Steeds ‘te veel’ dronkbestuurdersArgieffoto Stad Kaapstad het sy kommer uitgespreek oor dronkbestuur op paaie in die omgewing van die stad wat geleidelik begin toeneem, veral met die feesseisoen wat om die draai is. Luidens ’n verklaring uitgereik deur die Stad Kaapstad het sy metropolisie, verkeersdienste en wetstoepassers die afgelope paar dae altesaam 253 mense in hegtenis geneem, waarvan 20 vir dronkbestuur en 23 vir die besit of verkoop van dwelms was. Daarbenewens het hulle ook meer as 57 000 boetes uitgereik. Een van die voorvalle waarop die metropolisie dié naweek gereageer het, was ’n tref-en-trap waarin ’n voertuig Vrydag op die N2 in Kaapstad in ’n vragmotor vasgery en weggery het. “Die beamptes kon daarin slaag om die 54-jarige bestuurder wat nog agter die stuurwiel gesit het, vas te trek, en dit was duidelik dat hy onder die invloed van alkohol was. Dit sou verklaar waarom hy gedink het dat hy in ŉ vragmotor kan vasry en net wegry.” Die bestuurder is in hegtenis geneem vir dronkbestuur en by die Nyanga-polisiekantoor aangehou. JP Smith, Kaapstad se burgemeesterskomiteelid vir veiligheid, sê ten spyte van waarskuwings waag motorbestuurders dit steeds om dronk op die paaie te bestuur en hul eie lewe en ander s’n in gevaar te stel. “Beamptes het geen verdraagsaamheid teenoor dronkbestuurders nie, want die verwoesting wat hulle veroorsaak, het ŉ lewenslange uitwerking,” sê Smith. Verder het die metropolisie verlede Donderdag op beeldmateriaal van kringtelevisie wat Hans Strijdomlaan en Laer Langstraat in die stad monitor gesien hoe ’n man met ’n nagemaakte vuurwapen rondloop. “In die beeldmateriaal is dit duidelik hoe die man in die middel van die pad ŉ ‘vuurwapen’ in Langstraat rig. Die polisie is daarvan in kennis gestel. Intussen het die operateurs die man op kamera gevolg en toe hy by ŉ hotel ingaan, het die polisie hom aangekeer. Die 23-jarige man is in hegtenis geneem.” Tydens misdaadvoorkomingspatrollies in Petunialaan in die Strand is twee persone in hegtenis geneem vir die besit van dwelms en ŉ gevaarlike wapen. Hulle is na die Strand-polisiekantoor geneem. Verkeersdiensbeamptes het altesaam 64 verdagtes in hegtenis geneem, 53 121 boetes uitgereik en op 117 voertuie en 137 selfone beslag gelê. Verskeie onwettige straatwedrenne is in die Bellville-, Athlone-, Ottery-, Kampsbaai- en Seepunt-omgewing gehou, waar beamptes toe 12 bestuurders in hegtenis geneem het en 186 boetes vir verskillende oortredings uitgereik het. “Namate die weer warmer word, sal die strande en ons ontspanningsgeriewe honderde, indien nie duisende besoekers nie, trek. Alle besoekers word gevra om die wet te gehoorsaam en na wetstoepassers te luister. Alkohol word by geen van hierdie geriewe toegelaat nie en onwettige alkohol sal gekonfiskeer word. Moenie toelaat dat ŉ prettige dag uitloop op ŉ oortreding van dronkbestuur of erger nie,” het Smith gesê.